רועי יוסף

רועי יוסף (נולד ב-13 ביולי 1993) הוא מחזאי ויוצר תיאטרון ישראלי, זוכה פרס קיפוד הזהב 2022 בקטגוריית "מחזאי השנה".

== ביוגרפיה ==
רועי יוסף נולד וגדל ברמת גן ולמד בתיכון בליך במגמת תיאטרון. בשירותו הצבאי שירת במשטרה צבאית חוקרת, נושא החוזר במחזותיו. יוסף הוא דוקטורנט בתוכנית ללימודי פרשנות ותרבות באוניברסיטת בר-אילן ובוגר לימודי בימוי בבית הספר לאמנויות הבמה של סמינר הקיבוצים. כמו כן, יוסף הוא בוגר פרויקט ״נקודת קצה״ של תיאטרון נוצר וקבוצת סמרטוט (2021), ובגור תוכנית "נקודת פתיחה 8" של קבוצת עבודה לפיתוח מחזות. יצירותיו של יוסף משתייכות לז׳אנר התיאטרון הדוקומנטרי תוך שימוש בכלים של אתנוגרפיה ואלמנטים אוטוביוגרפיים.

== עבודות ==
===מחזות מקוריים===
====בוקר טוב קיפוד====
"בוקר טוב קיפוד" הוא מחזה הביכורים של יוסף, המבוסס על הקשר הזוגי שלו ושל בן זוגו, יובל. המחזה עלה בבימויו של יוסף בתיאטרון תמונע בתל אביב ושם הוא מציג החל משנת 2019. בהצגה משחקים טל וניג ושחף ברגר והדרמטורג הוא מעין אבן. מבקרת התיאטרון של עיתון הארץ, ננו שבתאי, כתבה עליה: "אני ממליצה עליה, בזכות הרגש שהיא מביעה והרגישות האנושית הגדולה שבה, הקשבה וביטוי של ניואנסים, איכות נדירה בעולם צעקני ומוחצן."

====פרט לכך, לא אירע דבר====
מתוך: ״פרט לכך, לא אירע דבר.״, צילום: אורי רובינשטיין
מחזה זה נכתב בשיתוף עם נעה נשיא, העולה ב-2021 בתיאטרון נוצר והציג לאורך השנים 2022–2023 בתיאטרון תמונע כאשר לצד יוסף שיחק השחקן אסף שורק. המחזה מבוסס על אירוע הריגתו של מחמד קדיח', תושב פלסטיני בן 63, שהחזיק דגל לבן כשנורה במהלך מבצא צוק איתן. יוסף עצמו היה החוקר אשר טיפל בתיק החקירה במהלך שירותו הצבאי, והמחזה כולל מסמכים מקוריים מתוך תיק החקירה. בשנת 2022 זכה המחזה בפרס "מחזה השנה" של קיפוד הזהב. ב-2023 המחזה הוצג בפסטיבל הבינלאומי לתיאטרון בסיביו, רומניה.

====שׁוּרָה====
המחזה "שׁוּרָה" מבוסס על שירות המילואים של יוסף לאחר טבח 7 באוקטובר. יוסף השתתף כחוקר מצ"ח במשימת זיהוי החללים במחנה שורה ובנוסף לביצוע משימה זו עסק בתיעוד דבריהם של חיילים, חיילות ואנשי מקצוע נוספים. על בסיס דבריהם חיבר יוסף את המחזה, העתיד לעלות בבכורה בפסטיבל ישראל 2024 בשיתוף עם תיאטרון תמונע כאשר את התפקיד הראשי יבצע שחר נץ. כמו כן, המחזה עתיד לצאת לאור בהוצאת פרדס.

===עבודות בימוי===
כבמאי, ביים יוסף את המחזה "דמות בשעת זמן" מאת המחזאית גל צ׳פסקי כפרויקט "הפקת בוגר" ב-2023 בתיאטרון אחד העם של סמינר הקיבוצים, בניהולו האמנותי של יחזקאל לזרוב, וכן את המחזה הקצר "מיטה" מאת המחזאית ליאור סרוסי, אשר עלה במסגרת פסטיבל "דרמה קווין" של תיאטרון המשולש בתיאטרון הבימה ב-2022.

===מיצגים===
יוסף יצר מספר מופעי פרפורמנס: "אאוטינג|מוציאות את הארכיון מהארון" - מופע אשר יצר יוסף יחד עם נעה נשיא בארכיון בית אריאלה במסגרת פסטיבל זאתרבות 2022; "זכרונות לברכה" - מופע אשר יצר יוסף בשיתוף עם אמיר אשד-ליברמן בתיאטרון הבית ב-2022. המופע הוגדר על ידי היוצרים כ"טקס שריפת חפצים המתבסס על עיקרון שימור החומר"; "למות בבת אחת" - מיצב סאונד מאת המוזיקאי יובל וילנר אשר בוים על ידי יוסף בבית רומנו ב-2021.

בנוסף, החל משנת 2023 מדבב יוסף את דמותו של צ׳רלי ספרינגס, המשוחק על ידי ג'ו לוק בסדרת הנעורים הלהט"בית הבריטית "עוצר נשימה" (Heartstopper) שפותחה עבור נטפליקס.

== קישורים חיצוניים ==
* [https://leegutler.wixstudio.io/roee-joseph/ האתר הרשמי של רועי יוסף]
* [https://dramaisrael.org/playwright/רועי-יוסף/ עמוד המחזאי של רועי יוסף], באתר מחזאי ישראל
* [https://www.haaretz.co.il/gallery/theater/theater-review/2023-02-12/ty-article-magazine/.premium/00000186-45b4-dbf0-a1c6-ffb72f420000/ "בוקר טוב קיפוד": הצגה אינטימית, אולי מדי - ביקורת תיאטרון מאת ננו שבתאי], באתר "הארץ", 12 בפברואר 2023
* רועי יוסף, [https://wdg.co.il/לבחון-על-הבמה-את-מנגנון-השפה-האינטימית/?fbclid=IwAR2ymSnpVlJZ3QvMAR-5D7FYGPX6GkqYR_XFWF7dmmP9qhMdDPKUwDDxTzc/ לבחון על הבמה את מנגנון השפה האינטימית של זוג], ראיון עם רועי יוסף על ההצגה "בוקר טוב קיפוד", באתר WDG, 28 בפברואר 2020
* 
* 
* רועי יוסף ונעה נשיא, [https://timeout.co.il/פרט-לכך-טור-הצגה/ נתקלתי בחיל שיירה בפלסטיני כמלצר בנחמה וחצי. מהמפגש יצאה הצגה], באתר Time Out, 1 בנובמבר 2021
* מאיה כהן, [https://www.israelhayom.co.il/culture/stage/article/5493216/ ההצגה שמבוססת על חקירת מצ"ח], באתר ישראל היום, 4 בנובמבר 2021
* נועה שדה, [https://www.habama.co.il/Pages/Description.aspx?Subj=1&Area=1&ArticleId=34214/ חוויה נדירה בתיאטרון נוצר], ביקורת על ההצגה "פרט לכך, לא אירע דבר", באתר הבמה, 18 במאי 2022

== הערות שוליים ==

קטגוריה:מחזאים ישראלים
קטגוריה:זוכי פרס קיפוד הזהב